
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind finanţarea şi cofinanţarea instituţiilor de cultură, cu care comisia noastră a fost sesizată în fond cu adresa Biroului Permanent nr.203 din 9 iunie 2003.

	PREŞEDINTE,

Prof. dr. Florin Georgescu

RAPORT

asupra propunerii legislative privind finanţarea şi cofinanţarea instituţiilor de cultură 

Cu adresa nr.203 din 9 iunie 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind finanţarea şi cofinanţarea instituţiilor de cultură.
La întocmirea raportului s-a avut în vedere avizul Comisiei pentru cultură, arte, mijloace de informare în masă, punctul de vedere al Guvernului, precum şi avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

Prezenta propunere legislativă are ca obiect reglementarea unitară a modalităţilor de finanţare şi, respectiv, cofinanţare a instituţiilor de cultură.
Potrivit prevederilor constituţionale, propunerea legislativă face parte din categoria legilor ordinare.

In urma examinării propunerii legislative privind finanţarea şi cofinanţarea instituţiilor de cultură, în şedinţa din 4 februarie 2004, comisia a hotărât, cu unanimitate de voturi, respingerea, din următoarele considerente:
- propunerea legislativă aduce în atenţie probleme deja soluţionate prin acte normative în vigoare, care definesc clar răspunderea şi modul de finanţare pentru toate categoriile de instituţii de cultură, inclusiv cele privind finanţarea şi cofinanţarea pe bază de proiecte a acestor instituţii;

- de asemenea, finanţarea instituţiilor de cultură este reglementată prin prevederile cuprinse în Capitolul IV din Legea nr.500/2002 privind finanţele publice şi prin cele cuprinse în Capitolul V din Ordonanţa de urgenţă a Guvernului nr.45/2003 privind finanţele publice locale (precizăm că proiectul de Lege pentru aprobarea Ordonanţei de urgenţă a Guvernului nr.45/2003 a fost adoptat de Camera Deputaţilor şi, în prezent, se află în dezbaterea Comisiei pentru buget, finanţe şi bănci a Senatului);

- se apreciază redundantă şi inutilă introducerea unui nou act normativ care este departe de a îndeplini condiţiile unei norme cadru şi care aduce puţine elemente de noutate în materie.


- potrivit documentului de poziţie aferent capitolului 20 de negocieri  - Politici culturale şi audiovizual, legislaţia, structura instituţională şi programele adoptate iniţiate şi realizate de România în domeniul culturii sunt în deplin acord cu prevederile art.151 al Tratatului de constituire a Comunităţii Europene, cât şi ale deciziei nr.508/2000 a Parlamentului şi Consiliului privind lansarea Programului „Cultura – 2000”. Programul Cultura 2000 este un instrument financiar, creat pentru o perioadă de cinci ani (2000-2004) prin care se acordă sprijin proiectelor culturale, fiind deschis tuturor organizaţiilor cu personalitate juridică, a căror principală activitate se desfăşoară în sfera culturală şi se adresează direct publicului. Cultura 2000 are drept scop încurajarea creativităţii şi mobilităţii, a accesului public la cultură, a dialogului intercultural şi a cunoaşterii istoriei popoarelor Europei. Programul se bazează pe ideea că domeniul cultural joacă un rol important în integrarea socială şi dezvoltarea socio-economică.

	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


 Experţi parlamentari:

               Bărdiţă Mariana
               Popescu Luminiţa

